CELEX: 32021D0398
Language: lt
Date: 2021-03-05 00:00:00
Title: Tarybos įgyvendinimo sprendimas (BUSP) 2021/398 2021 m. kovo 5 d. kuriuo įgyvendinamas Sprendimas 2014/932/BUSP dėl ribojamųjų priemonių atsižvelgiant į padėtį Jemene

2021 3 5   
               
               
                  LT
               
               
                  Europos Sąjungos oficialusis leidinys
               
               
                  LI 77/3
               
            
         TARYBOS ĮGYVENDINIMO SPRENDIMAS (BUSP) 2021/398
         2021 m. kovo 5 d.
         kuriuo įgyvendinamas Sprendimas 2014/932/BUSP dėl ribojamųjų priemonių atsižvelgiant į padėtį Jemene
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 31 straipsnio 2 dalį,
         atsižvelgdama į 2014 m. gruodžio 18 d. Tarybos sprendimą 2014/932/BUSP dėl ribojamųjų priemonių atsižvelgiant į padėtį Jemene (1), ypač į jo 3 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2014 m. gruodžio 18 d. Taryba priėmė Sprendimą 2014/932/BUSP;
                  
               
                     (2)
                  
                  
                     2021 m. vasario 25 d. Jungtinių Tautų Saugumo Taryba priėmė Rezoliuciją 2564 (2021), kuria išreikštas susirūpinimas dėl tebesitęsiančių politinių, saugumo, ekonominių ir humanitarinių iššūkių Jemene ir visoms šalims Jemene pakartotas raginimas stengtis išspręsti savo nesutarimus palaikant dialogą ir konsultuojantis;
                  
               
                     (3)
                  
                  
                     Jungtinių Tautų Saugumo Tarybos (JT ST) rezoliucija 2564 (2021) į asmenų, kuriems taikomos JT ST rezoliucijos 2140 (2014) 11 ir 15 punktais ir JT ST rezoliucijos 2216 (2015) 14 punktu nustatytos ribojamosios priemonės, sąrašą įtrauktas vienas asmuo;
                  
               
                     (4)
                  
                  
                     todėl Sprendimo 2014/932/BUSP priedas turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimo 2014/932/BUSP priedas iš dalies keičiamas, kaip išdėstyta šio sprendimo priede.
         
         
            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2021 m. kovo 5 d.
            
               
                  Tarybos vardu
               
               
                  Pirmininkė
               
               A. P. ZACARIAS
            
         
         
            (1)  OL L 365, 2014 12 19, p. 147.
      
      
         
            PRIEDAS
            Į Sprendimo 2014/932/BUSP priede pateiktą sąrašą (1 straipsnio 1 dalyje, 2a straipsnio 1 dalyje ir 2b straipsnio 1 ir 2 dalyse nurodytų asmenų ir subjektų sąrašas) įtraukiamas šis įrašas:
            
               
                           „6.
                        
                        
                           Sultan Saleh Aida Aida Zabin
                           Kita informacija: Sanos kriminalinių nusikaltimų tyrimų departamento (CID) direktorius. Dalyvavo veiksmuose, kuriais keliama grėsmė Jemeno taikai, saugumui ir stabilumui. Įtraukimo į JT sąrašą data: 2021 2 25.
                           
                              Papildoma informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:
                           
                           Sultan Saleh Aida Aida Zabin dalyvavo veiksmuose, keliančiuose grėsmę Jemeno taikai, saugumui ir stabilumui, įskaitant taikytinos tarptautinės humanitarinės teisės ir žmogaus teisių pažeidimus Jemene.
                           Sultan Saleh Aida Aida Zabin – Sanos kriminalinių nusikaltimų tyrimų departamento (CID) direktorius. Jis atliko svarbų vaidmenį vykdant politiškai aktyvių moterų bauginimo ir sistemingo suėmimo, sulaikymo, kankinimo, seksualinio smurto prieš jas ir jų žaginimo politiką. Būdamas Kriminalinių nusikaltimų tyrimų departamento direktoriumi, Zabin yra tiesiogiai arba pagal įgaliojimus atsakingas už tai, kad buvo naudojamasi įvairiomis kalinimo vietomis, įskaitant namų areštą, policijos nuovadas, oficialius kalėjimus ir sulaikymo centrus, taip pat neatskleistus sulaikymo centrus, ir prie to prisidėjo. Šiose vietose moterys, įskaitant bent vieną nepilnametę, buvo priverstinai dingusios, nuolat tardomos, žaginamos, kankinamos, laiku negavo medicininio gydymo ir buvo verčiamos dirbti. Kai kuriais atvejais pats Zabin tiesiogiai vykdė kankinimus.“